Huis geplunder tydens Delmas-plaasmoordDie bejaarde man is in die huis aangetref. (Foto: Verskaf) Die 80-jarige Hennie van der Walt is geskiet en verskeie kere met ŉ mes gesteek tydens ŉ aanval op sy plaas in Dwarsfontein naby Delmas in Mpumalanga. Nadat werkers Woensdagoggend by die plaas aangekom het en nie toegang tot die plaashuis kon kry nie, is daar met Van der Walt se dogter kontak gemaak. Sy het die polisie ontbied. Die plaashuis se deur is oopgebreek en beamptes het op ŉ erg geskokte Hester Smal (79), Van der Walt se lewensmaat, afgekom. Van der Walt se liggaam is in ŉ slaapkamer aangetref. Dit is nog nie duidelik of die aanval Dinsdagaand of Woensdag in die vroeë oggendure plaasgevind het nie. Volgens brig. Selvy Mohlala, polisiewoordvoerder, is die huis tydens die aanval geplunder en is daar met die kringtelevisiekamerastelsel gepeuter. ŉ Kluis is oopgebreek en in die veld naby die huis aangetref nadat polisiebeamptes bloedspore gevolg het. Dit is nie duidelik wat alles uit die kluis gesteel is nie. Daar is op leë patroondoppies en ammunisie in die huis en in ŉ groentetuin buite die huis afgekom. Die polisie ondersoek sake van moord en huisroof. Dit is nog nie duidelik hoeveel verdagtes betrokke was nie. Lt.genl. Semakaleng Daphney Manamela, provinsiale polisiewoordvoerder, het die voorval ten sterkste veroordeel. Carel Botha, voorsitter van AfriForum se Delmas-tak, het vroeër aan Maroela Media gesê Smal ly glo aan Alzheimer se siekte en is “baie deurmekaar” ná die voorval. Volgens die inligting tot Botha se beskikking het die verdagtes glo deur ŉ venster toegang tot die huis verkry. Daar word wel in hierdie stadium vermoed dat die moordenaars ŉ aantal vuurwapens uit die huis gebuit het.